La Fiscalia de Tarragona recorre l’absolució de l’alcalde de Roquetes pels fets de l’1-O
Paco Gas denuncia que la judicatura està 'dividida i polititzada'
La Fiscalia de Tarragona ha recorregut la sentència absolutòria de l'alcalde de Roquetes, per l'1 d'octubre. Després de demanar una pròrroga per presentar el recurs, el Ministeri fiscal reclama que es declari nul el judici del jutjat penal número 2 de Tortosa i que a Paco Gas el jutgi un altre tribunal. Gas ha denunciat que la petició demostra que la judicatura espanyola està "dividida i polititzada" i que una part "creu que és l'ama de l'Estat i vol seguir manant com en una dictadura". La Federació d'Esquerra a l'Ebre considera que la Fiscalia intenta "condicionar" el judici que aviat ha de celebrar el mateix jutjat penal de Tortosa contra l'alcalde i el tinent d'alcalde de la Ràpita també pels fets de l'1-O.